b"\n_START_ARTICLE_\nRapalska pogodba\n_START_PARAGRAPH_\nRapalska pogodba je bila mirovna pogodba, ki sta jo 12. novembra 1920 v Rapallu podpisali Kraljevina SHS in Kraljevina Italija. S pogodbo je bila dolo\xc4\x8dena meja med dr\xc5\xbeavama, s \xc4\x8dimer je bila tretjina slovenskega etni\xc4\x8dnega ozemlja, Istra in del Dalmacije dodeljena Italiji, ki je v zameno priznala Kraljevino SHS.\n_START_SECTION_\nOkoli\xc5\xa1\xc4\x8dine\n_START_PARAGRAPH_\nItalija je zaradi ozemeljskih te\xc5\xbeenj do Ju\xc5\xbene Tirolske in Istre vstopila v prvo svetovno vojno spomladi 1915, po podpisu tajnega londonskega sporazuma. S porazom in de facto razpadom Avstro-Ogrske novembra leta 1918 je zasedla ve\xc4\x8d kot dogovorjeno ozemlje. Italijanska vojska je zasegla plovila nekdanje avstro-ogrske vojne mornarice, ki jo je cesar Karel I. zapustil Dr\xc5\xbeavi SHS, zasedla severno Dalmacijo in dalmatinske otoke ter Primorsko do Postojne in \xc5\xbeelela priti celo do Ljubljane, a so ji slovenski in srbski prostovoljci to prepre\xc4\x8dili. Vse to ozemlje si je lastila Kraljevina SHS, ki mednarodno ni bila priznana._NEWLINE_Na Pari\xc5\xa1ki mirovni konferenci leta 1919 so bili Slovenci in Hrvati formalno zastopani v delegaciji Kraljevine Srbije, saj Kraljevina SHS do podpisa mirovne pogodbe ni bila uradno mednarodno priznana. Predsednik ZDA Wilson ni v celoti priznaval londonskega sporazuma in celotnih italijanskih apetitov po ozemlju, saj naj bi po njegovem Dalmacija ostala Jugoslaviji. Zelo jasno pa je odstopila od te pogodbe naslednica Rusije, to je Sovjetska zveza, Lenin pa je to pogodbo objavil kot eno izmed sramot zahodne diplomacije. Dogovor takrat ni bil sklenjen, a je bilo predlagano, da Kraljevina SHS in Italija to uredita dvostransko, seveda s francoskim in angle\xc5\xa1kim vztrajanjem na pogodbi. Italijanska pogajalska izhodi\xc5\xa1\xc4\x8da je izbolj\xc5\xa1al tudi pesnik in nacionalist d'Annunzio, ki je 12. septembra 1919, dva dni po sen\xc5\xbeermenski formalni ukinitvi Avstro-Ogrske, z iredentisti nasilno osvojil Reko, ki je bila za\xc4\x8dasno pod protektoratom mednarodnih sil antante, in ustanovil \xc2\xbbitalijansko regentstvo Kvarnerja\xc2\xab.\n_START_SECTION_\nRapalska meja\n_START_PARAGRAPH_\nNa tridnevni konferenci, ki je sledila naslednje leto v Rapallu blizu Genove, se je Italija obna\xc5\xa1ala kot velesila. Presegla je z londonskim sporazumom obljubljeno ji ozemlje in s sporazumom 12. novembra 1920 dosegla razmejitveno \xc4\x8drto Mangart \xe2\x80\x93 Triglav \xe2\x80\x93Krnice pri Novakih \xe2\x80\x93\xc5\xa0pehov\xc5\xa1e \xe2\x80\x93 Hotedr\xc5\xa1ica \xe2\x80\x93 Planina \xe2\x80\x93 Sne\xc5\xbenik \xe2\x80\x93 Reka, pripadli so ji tudi otoki Srakane, Unije, Cres, Lo\xc5\xa1inj, Lastovo, Palagru\xc5\xbea in mesto Zadar._NEWLINE_Italija in Jugoslavija sta pozneje sicer podpisovali sporazume o prijateljstvu med dr\xc5\xbeavama in medsebojnem sodelovanju, a je bila z njimi za\xc5\xa1\xc4\x8ditena le italijanska manj\xc5\xa1ina na Hrva\xc5\xa1kem. _NEWLINE_Z rapalsko mejo je bilo slovensko prebivalstvo nekdanje Avstro-Ogrske razdeljeno na dva dela. _NEWLINE_Slovenci, ki so \xc5\xbeiveli na Gori\xc5\xa1kem, delu Notranjske, v Trstu, Istri in na Primorskem, so kmalu ob\xc4\x8dutili raznarodovalni pritisk \xc4\x8dedalje mo\xc4\x8dnej\xc5\xa1ega fa\xc5\xa1izma - za\xc4\x8delo se je nasilno poitalijan\xc4\x8devanje.\n_START_SECTION_\nMesto Reka, samostojna enota\n_START_PARAGRAPH_\nReka z okolico je po rapalskem sporazumu imela status samostojne dr\xc5\xbeave, a je bilo mesto leta 1924 z rimskim sporazumom dodeljeno Italiji, ki ga je \xc5\xbee prej voja\xc5\xa1ko nadzorovala in ni priznavala plebiscita prebivalstva, ki je \xc5\xbeelelo ostati samostojno. Okolica Reke s Su\xc5\xa1akom je po Rimskem sporazumu pripadla Kraljevini SHS, ki je tam zgradila pomembno jugoslovansko pristani\xc5\xa1\xc4\x8de."